## FGV destina 6,5 milions d’euros al manteniment de catenària, subestacions elèctriques i instal·lacions de baixa tensió en TRAM d’Alacant

*** El nou contracte tindrà una duració de tres anys amb la possibilitat de dos pròrrogues anuals
* Els servicis a realitzar són manteniments preventius i correctius, a més d’actuacions extraordinàries, complementàries i de millora**

Ferrocarrils de la Generalitat Valenciana (FGV) ha adjudicat el servici de manteniment de la línia aèria de contacte, denominada comunament “catenària”, de les subestacions elèctriques i les instal·lacions de baixa tensió del TRAM d’Alacant.

La duració del contracte, pressupostat en 6.539.849,11 euros, és de tres anys, amb la possibilitat de dos pròrrogues anuals.

El manteniment de línia aèria de contacte, subestacions elèctriques i instal·lacions de baixa tensió és una necessitat bàsica, tant per a la seguretat del trànsit ferroviari com per al manteniment d’un adequat nivell de servici durant la seua vida útil.

D’esta manera, el bon estat de les instal·lacions de catenària resulta essencial per a la captació d’energia elèctrica per part dels trens per a la seua operativitat, i es caracteritza per la repercussió crítica que té el seu funcionament en la seguretat de les persones i el servici comercial de trens; per això és necessària una molt alta disponibilitat de la majoria dels seus elements per a garantir la continuïtat, disponibilitat i fiabilitat que ha de tindre.

A més, s’inclou el manteniment de subestacions elèctriques de tracció, centres de transformació, línies d’alta tensió, instal·lacions elèctriques de baixa tensió i il·luminació, i sistemes associats de telecomandament d’energia i instal·lacions fixes.

Els servicis a realitzar que es preveuen en el futur contracte es concreten en el manteniment preventiu, el manteniment correctiu i les actuacions extraordinàries, les actuacions modificatives o de millores i les actuacions complementàries.

Els treballs previstos preveuen el conjunt de la xarxa entre Alacant i Dénia i el total de les línies en servici.

Fecha: 02/08/2025